আমির হামজা (মুফতি)

**মুফতি আমির হামজা** একজন বাংলাদেশি ইসলামি বক্তা, দাঈ ও রাজনীতিবিদ। ওয়াজ মাহফিলে বিতর্কিত বক্তব্যের জন্য তিনি প্রথম আলোচনায় আসেন। তার বিরুদ্ধ ইসলামের অপব্যাখ্যা ও উগ্রবাদ ছড়ানো এবং চরমপন্থী শিক্ষাপ্রচারের অভিযোগ ছিল। তিনি ওয়াজ মাহফিলে একাধিকবার বিতর্কিত বক্তব্য প্রদান করে দেশজুড়ে সমালোচিত হন এবং ক্ষমা চান। তিনি ত্রয়োদশ জাতীয় সংসদ নির্বাচনে কুষ্টিয়া-৩ আসন থেকে সংসদ সদস্য নির্বাচিত হন।

## প্রারম্ভিক জীবন
আমির হামজা ১৯৯২ সালের ২৮ অক্টোবর কুষ্টিয়া জেলার সদর উপজেলার পাটিকাবাড়ি ইউনিয়নের ২ নং ওয়ার্ড ডাবিরাভিটায় জন্মগ্রহণ করেন। তার পিতা মুহাম্মাদ রিয়াজ উদ্দিন যিনি একজন কৃষক ছিলেন। আমির হামজা ছোটবেলায় সর্বপ্রথম কুরআনের হেফজ সম্পন্ন করেন। এরপর তিনি কুষ্টিয়া জেলার একটি কওমি মাদ্রাসায় পড়াশোনা করে ইফতাহ সম্পন্ন করেন, এইজন্য তাকে মুফতি উপাধি দেওয়া হয়। তবে তিনি কওমি মাদ্রাসার পাশাপাশি আলিয়া মাদ্রাসায় পড়াশোনা চালিয়ে যান। আলিয়া মাদ্রাসা থেকে আলিম শ্রেনী সম্পন্ন করার পরে কুষ্টিয়া ইসলামী বিশ্ববিদ্যালয়ের ধর্মতত্ত্ব অনুষদের আল কুরআন ও ইসলামিক স্টাডিজ বিভাগে ভর্তি হন। এখান থেকেই স্নাতক ও স্নাতকোত্তর ডিগ্রি সম্পন্ন করেন। পড়াশোনা শেষে তিনি ওয়াজ মাহফিলের মাধ্যমে দাওয়াতের কাজ শুরু করেন।

## রাজনৈতিক জীবন
২০২৫ সালে তাকে জামায়াতে ইসলামী কুষ্টিয়া সদর উপজেলার কুষ্টিয়া-৩ আসনের ‘সম্ভাব্য প্রার্থী’ হিসাবে ঘোষণা করে।

## অভিযোগ ও মামলা
২০২০ সালের ২৪ অক্টোবর কাউন্টার টেররিজম ইনভেস্টিগেশন বিভাগের উপপরিদর্শক মো. মোকলেছুর রহমান তার বিরুদ্ধে একটি মামলা করেন। তিনি দাবী করেন, হামজা নিরীহ নাগরিকদের রাষ্ট্রের বিরুদ্ধে উসকানি দিচ্ছেন এবং জিহাদে অংশগ্রহণ করতে উদ্বুদ্ধ করছেন। ২০২১ সালে বাংলাদেশ পুলিশ দাবী করে, এই বক্তা ওয়াজ মাহফিলে বিভ্রান্তিকর ও উগ্রবাদী তথ্য ছড়িয়েছেন। ২০১৯ সালের মার্চ মাসে শেখ হাসিনার দ্বাদশ সংসদের স্বরাষ্ট্র মন্ত্রণালয়ের রাজনৈতিক একটি শাখা ১৫ জন ইসলামি বক্তার একটি তালিকা করেন, এরমধ্যে মাহমুদুল হাসান গুনবী ও আমির হামজার উল্লেখ ছিলো।

২০২১ সালের ২৪ মে পুলিশের কাউন্টার টেররিজম ইউনিট সন্ত্রাসবিরোধী একটি মামলায় তাকে নিজ গ্রাম কুষ্টিয়ার ডাবিরাভিটা থেকে গ্রেপ্তার করে। গ্রেপ্তারের পরে জিজ্ঞাসাবাদের জন্য তাকে ৫ দিনের রিমান্ডে নেওয়া হয়। গ্রেপ্তারের পর ৩১ মে থেকে তিনি কাশিমপুর কারাগারে বন্দী ছিলেন। তিনি ৯২৫ দিন কারাগারে থাকার পর ২০২৩ সালের ৭ ডিসেম্বর জামিনে মুক্তি লাভ করেন। ২০২৪ সালের ২৮ মার্চে তার বিরুদ্ধে চার্জশিট দাখিল করা হয়, বলা হয় তিনি জননিরাপত্তার অবনতি ও ইসলামি শরিয়াহ আইন প্রতিষ্ঠার জন্য কাজ করতেন।

২১ আগস্ট ২০২৪ সিঙ্গাপুরের স্বরাষ্ট্রমন্ত্রণালয় তার বিরুদ্ধে বিনা অনুমতিতে অভিবাসী শ্রমিকদের মধ্যে ওয়াজ করার অভিযোগ করেন এবং তদন্ত শুরু করেন। মন্ত্রণালয় আরো বলেন, তিনি শ্রমিকদের মধ্যে চরমপন্থী শিক্ষার প্রচার করেছিলেন।

## লিখনী অবদান
* *নামাজ আদায় পদ্ধতি (২০১৫), তাহযীব প্রকাশন*
* *মুসলমান কখন কাফের হয়? (২০১৭), তাহযীব প্রকাশন*
* *ঈমান আনার পদ্ধতি (২০১৯), তাহযীব প্রকাশন*
* *কোন আমলে কোন জান্নাত, কোন কারণে কোন জাহান্নাম (২০১৯), তাহযীব প্রকাশন*
* *৬ জন জান্নাতী আদর্শ নারী (২০২১), তাহযীব প্রকাশন*

## সমালোচনা
কোভিড-১৯ বৈশ্বিক মহামারির সময় তিনি পাঁচ ওয়াক্ত নামাজ পড়লে কারও করোনা হবে না এবং হলে কোরআন মিথ্যা হয়ে যাবে বলে মন্তব্য করে সমালোচিত হন। সমালোচনার জবাবে হামজা তার বক্তব্যের ভুল ব্যাখ্যা হচ্ছে বলে মন্তব্য করেন। 

২০২৪ সালের ২১শে আগস্ট সিঙ্গাপুরের স্বরাষ্ট্র মন্ত্রণালয় জানায় যে, আমির হামজা ৯ আগস্ট অভিবাসী শ্রমিকদের উদ্দেশ্যে একটি অবৈধ ও চরমপন্থী ধর্মোপদেশ দেওয়ার জন্য ভিন্ন নামের পাসপোর্ট ব্যবহার করে সিঙ্গাপুরে প্রবেশ করেছিলেন।

ডিসেম্বর ২০২৪ সালে ইসলামের প্রথম মানবী হাওয়া আ.-এর রূপের প্রশংসা করতে গিয়ে ভারতীয় অভিনেত্রী রাশমিকা মান্দানার উদাহরণ দিয়ে তার রূপের প্রশংসা করেন। পরবর্তী সময়ে ভিডিয়োটি নিয়ে ইন্টারনেটে প্রচুর ট্রল ও সমালোচনা হয় এবং আমির হামজা দুঃখ প্রকাশ করে সবার নিকট ক্ষমা চান।

সেপ্টেম্বর ২০২৫ সালে ইন্টারনেটের ভাইরাল হওয়া একটা ভিডিয়োতে তিনি বলেন, আওয়ামীলীগ আমলে ঢাকা বিশ্ববিদ্যালয়ের মুহসীন হলে ১৬ বছর আজান দিতে দেওয়া হয়নি। পরে বক্তব্যটি সম্পূর্ণ সত্য নয় বলে নেটিজেনরা সমালোচনা করে। এই ঘটনায় উক্ত হলের শিক্ষার্থীরা আমির হামজাকে প্রকাশ্যে ক্ষমা চাইতে বলেন। এছাড়াও তিনি জাহাঙ্গীরনগর বিশ্ববিদ্যালয়ে ভর্তি হয়েছিলেন বলে দাবি করেন এবং বিশ্ববিদ্যালয়ের আবাসিক হলে সকালে মদ দিয়ে কুলি করতে দেখেছেন বলে জানান। জাহাঙ্গীরনগর বিশ্ববিদ্যালয় তার বক্তব্যের নিন্দা জানিয়ে প্রেস বিজ্ঞপ্তি পাঠায় এবং হামজা কখনো জাহাঙ্গীরনগর বিশ্ববিদ্যালয়ের শিক্ষার্থী ছিলেন না বলে নিশ্চিত করে। এধরণের বক্তব্যের জন্য ক্ষোভ প্রকাশ করে জামায়াতে ইসলামী এবং বক্তব্যের জন্য ক্ষমা চান আমির হামজা।

২০২৫ সালের ১৬ ডিসেম্বর, তিনি দাবি করেন ১৯৭১ সালের মুক্তিযুদ্ধে বাংলাদেশ জামায়াতে ইসলামী ওই সময় মুক্তিযুদ্ধের বিরুদ্ধে ছিল না, তারা ছিল ভারতের বিরুদ্ধে। তিনি বদরুদ্দীন উমরের ইতিহাসের বই পড়ার পরামর্শ দিয়ে বলেন, "তার লিখিত বইতে আমরা পড়েছি, মুক্তিযুদ্ধ নিয়ে যেসব কল্পকাহিনী লিখা এগুলোর ১০০ ভাগের ৯০ ভাগ মিথ্যা।"

## টীকা

## তথ্যসূত্র

## বহিঃসংযোগ

* ঢাকা পোস্ট পত্রিকায় আমির হামজা টপিক

বিষয়শ্রেণী:১৯৯২-এ জন্ম
বিষয়শ্রেণী:বাংলাদেশী ইসলামপন্থী
বিষয়শ্রেণী:ইসলামী বিশ্ববিদ্যালয়, বাংলাদেশের প্রাক্তন শিক্ষার্থী
বিষয়শ্রেণী:ওয়াজ মাহফিলের বক্তা
বিষয়শ্রেণী:ইসলামি লেখক
বিষয়শ্রেণী:কুষ্টিয়া সদর উপজেলার ব্যক্তি
বিষয়শ্রেণী:বাংলাদেশী মুফতি
বিষয়শ্রেণী:হানাফী ব্যক্তি
বিষয়শ্রেণী:খুলনা বিভাগের ইসলাম ধর্মীয় নেতা
বিষয়শ্রেণী:বাংলাদেশী কুরআনের হাফেজ
বিষয়শ্রেণী:বাংলাদেশ জামায়াতে ইসলামীর রাজনীতিবিদ
বিষয়শ্রেণী:কুষ্টিয়ার রাজনীতিবিদ
বিষয়শ্রেণী:আমলাপাড়া, কুষ্টিয়ার ব্যক্তি
বিষয়শ্রেণী:ত্রয়োদশ জাতীয় সংসদ সদস্য
বিষয়শ্রেণী:জীবিত ব্যক্তি